汉光武帝
人物评价 > 正面

《资治通鉴》称刘秀是个宽厚简易的人。在统一过程中，刘玄的一些手下曾参与谋害他的哥哥，他能够不计前嫌地招降并厚待；分封功臣时，不顾他人劝说，将最大的封地劃到了四县之广；战争尚未结束，就将原来十分之一的税率减到三十分之一；马援为隗嚣所使，分别访问公孫述和刘秀，独为刘秀的人格魅力折服；耿弇、窦融曾专制一方，以兵多权大心不自安，而刘秀对他们未有半点疑虑。凡此种种，都成为他成功的决定性因素。甚至在统一之后，他废郭皇后及太子劉彊，立阴皇后及次子刘阳（后改名莊），犹能令郭皇后到其子中山王的封国安享餘年，两子之间不生嫌隙，也没有受到臣下及后人的议论。
《东观汉记》︰帝即有仁圣之明，气势形体，天然之姿，固非人之敌，翕然龙举云兴，三雨而济天下，荡荡人无能名焉。
范曄：「雖身濟大業，競競如不及，故能明慎政體，總欖權綱，量時度力，舉無過事，退功臣而進文吏，戢弓矢而散馬牛，雖道未方古，斯亦止戈之武焉。」
诸葛亮：“光武神略计较，生于天心，故帷幄无他所思，六奇无他所出，于是以谋合议同，共成王业而已。”
曹植：「夫世祖體乾靈之休德，稟貞和之純精，通黃中之妙理，韜亞聖之懿才。其為德也，聰達而多識，仁智而明恕，重慎而周密，樂施而愛人。值陽九無妄之世，遭炎光厄會之運。殷爾雷發，赫然神舉。用武略以攘暴，興義兵以掃殘。神光前驅，威風先逝。軍未出於南京，莽已弊於西都。夫當此時也，九州鼎沸，四海淵湧。言帝者二三，稱王者四五。鹹鴟視狼顧，虎超龍驤。光武秉朱光之巨鉞，震赫斯之隆怒，其盪滌兇穢，剿除醜類，若順迅風而縱烈火，曬白日而掃朝雲也。爾乃廟勝而後動眾，計定而後行師。故攻無不陷之壘，戰無奔北之卒。是以羣下欣欣，歸心聖德。量力則勢微，論輔則力劣。卒能握乾圖之休徵，應五百之顯期。立不刊之遐跡，建不朽之元功。金石播其休烈，詩書載其勳懿。故曰光武其優也。」
刘渊︰「我世祖光武皇帝诞资圣武，恢复鸿基，祀汉配天，不失旧物，俾三光晦而复明，神器幽而复显。显宗孝明皇帝、肃宗孝章皇帝累叶重晖，炎光再阐。」
司马昱:「汉世祖雄豪之中，最有俊令之体，贤达之风。高祖则倜傥疏达，魏武则猜忌狭吝。」
萧绎︰「仲长公理言世祖文史为胜，晋简文言光武雄豪之类，最为规检之风，世诚以为子建言其始，孔明扬其波，公理导其源，简文宏其说。则通人之谈，世祖为极优矣。」
李靖︰「光武虽藉前构，易于成功，然莽势不下于项籍，寇、邓未越于萧、张，独能推赤心，用柔治，保全功臣，贤于高祖远矣！以此论将将之道，臣谓光武得之。」
李渤︰「光武皇帝跃白水，乘旧德，贼莽百万，且溃且溺，又平赤眉、铜马、陇蜀诸寇，非项氏等夷。其佐命与三杰亦异，挍其武踪，功次高祖。若乃稽古宅周，勋臣寿，儒学光，教化浃洽，躬践理平，自牧以谦，自勤以劳，兢兢若不及，过矣无次也。」
苏德祥:「开辟以来，圣帝明王多矣。粤若无位而兴，无兵而起；自民间兮为天子，而能扫荡烟尘，混同文轨；保功臣之令名，进文吏而致治，有始有终者，惟光武皇帝而已。」
欧阳修︰「自古拨乱之主身致太平未有若光武、太宗者也。光武发迹昆阳，破寻、邑百万之众，杖节渡河，诛王郎，击败铜马、青犊、赤眉、张步、隗嚣之属，皆身在兵间，冒锋镝、履行阵。自平陇蜀之后，知天下疲耗，思乐息肩，偃武事、修文教，非儆急未尝复言军旅，太子问攻战之事则不答，臧宫、马武之徒请击匈奴则以不如息兵。每旦视朝，日昃乃罢，讲论经理，夜分而寐，虽身济大业而兢兢如不及，故能明慎政体，总揽权纲，量时度力，举无过事，享国三十余年，海内称治。太宗起义兵晋阳，斩宋老生，击败薛仁杲，破刘武周，走宋金刚，擒窦建德，降王世充，皆身为大将削平僭窃，四方遂定。既即大位，知守成之为难，委任房、杜与谋大政，而魏郑公、王珪、马周之徒，谏必行、言必听，以仁义治天下，数年之后天下大治，蛮夷君长袭衣冠带刀宿卫，东薄海、南跨岭，户辟不闭，行旅不赍粮，取给于道，几致刑措，享国二十余年。夫以光武当王莽之余，太宗当隋炀之后，身平祸乱创复大业，不数年之间遂致太平、享国长久者，彼诚知君道而雄材盛德足以致帝王之隆也。故履患难而无惧慑之志，处安乐而无骄逸之心，太平之治其应如响，不其然乎?彼唐庄宗夹河数十战而后胜梁，一得位号遂肆骄逸，不旋踵而失之矣，尚能致治也哉? 」
张耒︰「汉自成哀不君，权归外家，王莽卒盗而有之，天下大乱，民心思汉，惟世祖以匹夫起田亩，出入行阵，躬夷大难，勇无坚敌，智无遗策，故能祀汉配天光复旧物，一时羣雄芟夷畧尽，抚有方夏，覃及蛮貊，声教所暨比隆武宣，是宜暴鸷强抗，玩兵黩武，视民如草芥而不讲于治国之事也。而武功既成海内既定则抑功臣，进文吏，投戈讲艺，息马论道，英伟之度屈于礼乐，骁猛之气束于儒学，敦尚经术，宾延儒雅，开广学校，修明典礼，焕然一变旧汉之俗，盖尝以谓︰「吾理天下欲以柔道行之」。至于明章继志承统，纂修洪业典章，文物灿然大备，故后世言礼乐稽古称东汉焉。孝和巳后，汉徳不竞，破壊板荡可谓极矣，而仗节死义之士如袁安、杨震、李固、陈蕃之徒救于上，符融、郭泰、范滂、许邵之徒助于下，矜尚名节以振激衰弊，蹈死而不悔。至于献帝，人主特号而巳，而曹操终不敢身自取之，彼其心诚有所畏故也。盖礼乐之功，风化之美足以保国长世如此，皆世祖之遗烈也。呜呼!自三代以来一人而巳。」
胡寅︰「昔孔子语冉有曰：“卫庶矣！”冉有曰：“又何加焉？”曰：“富之。”曰：“富矣，又何加焉？”曰：“教之。”唐文皇不世出之君也，房、杜，宗臣之魁也，相与图治，至于斗米数钱，行旅不斋粮，则贞观之功极矣。其礼乐道化无传焉。千载一时，而所成就止此，可不深嗟而重惜哉！故予尝论三代而后，独汉光武、明、章之治，庶几于教者，可一变而王也。」
陳櫟：「天下已定，用偃武修文，投戈講藝，息馬論道，自隴、蜀平後，非警急不復言兵。審黃石以存苞桑之誡；閉玉關以息西域之質。數引公卿郎將講論五經，修起太學，務用安靜。廣求民謨，除王莽之繁文，還漢家之輕法，三十年間，四夷賓服，家給人足，政教清明，功業可謂盛矣。」
王泰來：「光武天錫義勇，神運機智，戡定禍亂，削平天下，海內蒙恩，德至渥也。」
胡一桂：「退功臣而進文吏，戢弓矢而散馬牛，斯亦止戈之武焉。加以身衣大練，色無重彩，耳不聽鄭衞之音，手不持珠玉之玩，宮房無私愛，左右無偏恩，損上林池御這官，廢騁望弋獵之事，勤約之風，行於上下。是以三十年間，四夷賓服，百姓家給，政教清明。」
明朝官修皇帝实录《明太祖实录》记载，明太祖朱元璋在洪武七年八月初一日（1374年9月7日），亲自前往南京历代帝王庙祭祀三皇、五帝、夏禹王、商汤王、周武王、汉高祖、汉光武帝、隋文帝、唐太宗、宋太祖、元世祖一共十七位帝王，其中对汉光武帝刘秀的祝文是：“惟汉光武皇帝延揽英雄，励精图治，载兴炎运，四海咸安。有君天下之德而安万世之功者也。元璋以菲德荷天佑人助，君临天下，继承中国帝王正统，伏念列圣去世已远，神灵在天，万古长存，崇报之礼，多未举行，故于祭祀有阙。是用肇新庙宇于京师，列序圣像及历代开基帝王，每岁祀以春、秋仲月，永为常典。今礼奠之初，谨奉牲醴、庶品致祭，伏惟神鉴。尚飨！”
刘定之︰「汉光武皇帝享国馀三十年，垂綂过二百年，祀典越千数百年而弗替，何其盛哉!窃尝以为武功文治，帝者之所难兼。自汉诸帝言之武，无竞于高祖，而以在位日浅，故不暇给。于文文莫懿于太宗，而以继体守成，故无所事于武。兼之者帝也。至其量时度力闭关却质置孝武之功于度量之外，明慎政体总揽权纲包孝宣之治于范围之内，帝之所就出乎汉诸帝之右有若此者，则其盛也不亦宜乎?」
杨廷和 :「三代以前，圣莫如舜，未闻追崇其所生父瞽瞍也。三代以后，贤莫如汉光武，未闻追崇其所生父南顿君也。」
王志堅《读史商语》: 世祖詔︰「百僚上書不得言聖」，明帝詔︰「自今若有過稱虛譽，尚書皆宜抑而不省，示不為諂子蚩也。」如世祖父子可謂度越千古矣。
谢肇淛 《五杂俎》︰「三代以下之主，汉文帝为最；光武、唐太宗次之；宋仁宗虽恭俭，而治乱相半，不足道也；文帝不独恭俭，其天资学问，德性才略，近于王者，使得伊、周之佐，兴礼作乐，不难也；光武太宗，以俞业而兼守成，纬武经文，力行致治，皆间世之贤主也。然建武之政，近于操切；贞观之治，末稍不终；盖不惟分量之有限，亦且辅相之非人。宋仁宗四十年中，君子小人相杂并进，河北西夏，日寻兵革，苟安之不暇，何暇致刑措哉？」
顾炎武《日知录》︰「观夫史之所录，无非功名势利之人，笔札喉舌之辈，而如董生之言正谊明道者不一二见也，盖自春秋之后，至东京，而其风俗稍复乎古，吾是以知光武、明、章果有变齐至鲁之功，而借其未纯乎道也。自斯以降，则宋庆历、元右之间为优矣。嗟乎，论世而不考其风俗，无以明人主之功。余之所以斥周末而进东京，亦《春秋》之意也。」
王夫之《读通鉴论》：“光武之得天下，较高帝而尤难矣。光武之神武不可测也！三代而下，取天下者，唯光武独焉！”“自三代而下，唯光武允冠百王矣”。
弘曆:「自古中興賢主，夏有少康，周有宣王，漢有光武，尚矣。考其所以興，皆由英眀大度，用賢任能，寬以愛民，仁以撫下，天下歸心，用復舊業，豈非天順民歸受命而帝者乎？當王莽之亂也，漢家宗室防絕，廢斥王侯，以翦漢祀，城邑為墟，邱隴發掘，其禍甚於羿、浞之亂、奔彘之辱，而光武乃以布衣仗義，奮袂大呼，天下響應。鄧禹、馮異、寇恂、耿弇、吳漢輩，皆一時之傑，光武得而用之，用平赤眉、張步之亂，成隴、蜀之功，戡亂誅暴，平定海內，卒踐帝祚，功烈不讓於少康、周宣矣。及天下平定，口不言兵，尊儒重道，褒賞循吏，西域遣子入侍，卻之不受，又非好大喜功者比。而保全功臣，恩昭九族，則又遠勝於髙祖，可謂賢矣，是以培養東漢二百年之祚。眀、章繼之，休養生息，至於靈、獻，董、曹之亂甚於王莽，而建安之位號依然，豈非光武垂教立則有以培其風俗、庇其子孫哉？石勒絀光而尊高，非尊高也，彼蓋見夫當時若項籍、淮陰輩鹹勇智絕倫，高祖皆得而蕩滅臣伏之，故不得不俯首北面。光武仁心厚德，與勒異趨，亦豈勒所能窺測哉？曹子建之論漢二祖，卓識閎議，信百世所莫易也。」
赵翼︰「汉文帝诏曰：「人主不德，则天示之灾。今日食适见于天，灾孰大焉。」宣帝诏曰：「皇天见异，以戒朕躬。」光武诏曰：「吾德薄致灾，谪见日月，战栗恐惧，夫何言哉。今方念愆，庶消厥咎。其令百官，各上封事。上书者，不得言圣。」明帝诏曰：「朕奉承祖业，无有善政。日月薄蚀，彗孛见天。虽夙夜勤思，而知能不逮。今之动变，倘有可救，其言事者，靡有所讳。」又诏曰：「朕以无德，下贻人怨，上动三光，日食之变，其灾尤大。春秋图谶，所谓至谴。永思厥咎，在予一人。」章帝诏曰：「朕之不德，上累三光，震栗切切，痛心疾首。前代圣君，博思咨诹，有开匮反风之应。今予小子，徒惨惨而已。」以上诸诏，皆有道之君，太平之世，尚遇灾而惧如此。」